У выбарчай акрузе Івана Станіслававіча – сельскія населеныя пункты Маладзечанскага раёна і частка горада, а таксама ўся Валожыншчына. За той час, што І. С. Маркевіч працуе ў парламенце, ён правёў 13 сустрэч з выбаршчыкамі, 99 чалавек звярнуліся да дэпутата за дапамогай падчас 12-і прыёмаў грамадзян. Наш субяседнік акрэсліў і кола пытанняў, якія найбольш турбавалі жыхароў. Яны тычыліся жыллёва-камунальнай гаспадаркі, стану дарог, будаўніцтва, газіфікацыі, водазабеспячэння і інш. Дэпутат заўважыў: “За любым зваротам стаяць канкрэтныя праблемы, з якімі чалавек не ў сілах справіцца самастойна. Да іх вырашэння трэба падыходзіць з усёй адказнасцю, не даючы пустых абяцанняў. Радуе, што набалелае хутка знімаецца”. Разам з тым Іван Станіслававіч адзначыў, што многія пытанні ў людзей узнікаюць з-за недастатковага разумення сітуацыі і ведання норм заканадаўства. Таму кожная сітуацыя вывучаецца дасканальна з прыцягненнем спецыялістаў, а пасля кантралюецца выкананне даведзеных даручэнняў. У ліку ж найбольш маштабных, значных для раёна пытанняў, вырашэнню якіх садзейнічае парламентарый, – завяршэнне будаўніцтва фізкультурна аздараўленчага комплексу ў райцэнтры. З абласнога бюджэту на гэтыя мэты выдаткавана 2,8 мільёна рублёў. У планах на наступны год – дапамагчы івянчанам займець новы будынак дзіцячага сада.